**GUVERNUL ROMÂNIEI**

**ORDONANȚĂ DE URGENȚĂ**

# pentru modificarea și completarea Ordonanței de Urgență a Guvernului nr. 83/2000 privind organizarea şi funcţionarea cabinetelor de liberă practică pentru servicii publice conexe actului medical

 având în vedere responsabilitatea Ministerului Sănătății pentru asigurarea sănătății publice prin monitorizarea eficacității și eficienței activităților din domeniul sănătății publice și evaluarea nevoilor populației prin serviciile de sănătate publică;

ținând cont de faptul că, potrivit art. 136 alin.(1) lit.f) din Legea 95/2006, republicată, privind reforma în domeniul sănătății, cu modificările și completările ulterioare, activitățile conexe actului medical sunt furnizate în cadrul asistenței medicale ambulatorii de specialitate;

având în vedere dispozițiile alin.(1) al art 2 din Legea 256/2015 privind exercitarea profesiei de dietetician, precum şi înfiinţarea, organizarea şi funcţionarea Colegiului Dieteticienilor din România, cu modificările și completările ulterioare, conform cărora ”profesia de dietetician este o profesie liberală, în domeniul sănătăţii umane, furnizoare **de servicii conexe actului medical**”

ținând seama de sesizarea Colegiului Dieteticienilor din România, înregistrată la Ministerul Sănătății – Cabinet Ministru cu nr. AR 11383/04.07.2022, prin care solicită includerea în proiectul de Ordin al ministrului sănătății pentru aprobarea Normelor metodologice privind înfiinţarea, organizarea şi funcţionarea cabinetelor de liberă practică pentru serviciile publice conexe actului, publicat în dezbatere publică la rubrica ”transparență decizională” în data de 13.07.2022**,**

având în vedere solicitările direcțiilor de sănătate publică județene și a municipiului București, adresate Ministerului Sănătății privind precizarea reglementărilor aplicabile în cazul organizării serviciilor conexe actului medical;

dat fiind faptul că în procesul de emitere a normelor de aplicare a dispozițiilor Ordonanței de Urgență a Guvernului, respectiv a Normelor metodologice privind înfiinţarea, autorizarea, dotare şi funcţionarea cabinetelor de liberă practică pentru serviciile publice conexe actului medical și a documentelor necesare pentru eliberarea autorizațiilor de liberă practică pentru personalul care desfășoară servicii publice conexe actului medical, au fost întâmpinate dificultăți datorate fie unor specialități care nu pot face obiectul serviciilor conexe actului medical, fie unor specialități care nu se mai regăsesc, conform reglementărilor legale emise ulterior anului 2000;

ținând cont că tehnicianul de aparatură medicală își desfășoară activitatea cu avizul Agenției Naționale a Medicamentului și Dispozitivelor Medicale din România conform art. 926 din Legea 95/2006 privind reforma în domeniul sănătății, cu modificările și completările ulterioare, republicată și nu desfășoară activitate la indicația unui medic specialist / curant, așa cum este prevăzută activitatea serviciilor conexe actului medical;

 conform art. 11 din Legea nr. 229/2016 privind organizarea şi exercitarea profesiei de fizioterapeut, precum şi pentru înfiinţarea, organizarea şi funcţionarea Colegiului Fizioterapeuţilor din România, cu modificările și completările ulterioare, titlul oficial de calificare în fizioterapie include, printre altele specializările în kinetoterapie și profesor de cultură fizică medicală, care la această dată sunt prevăzute distinct în cadrul prevederilor OUG nr. 83/2000;

 ținând cont de opinia Comisiei de specialitate de medicină de laborator a Ministerului Sănătății conform căreia serviciile publice conexe actului medical de biologie medicală, biochimie și chimie medicală pot funcționa exclusiv în cadrul laboratoarelor medicale înființate conform prevederilor legale și în strictă coordonare a medicului de laborator, nicidecum în cabinete de practică individuală,

având în vedere că fizicianul medical își poate exercita activitatea doar în baza acreditărilor obținute de la Ministerul Sănătății și de la Comisia Națională de Control asupra Activității Nucleare, exclusiv în cadrul unităților medicale autorizate de Ministerul Sănătății și CNCAN, în considerarea Normelor privind radioprotectia persoanelor în cazul expunerilor medicale, care constituie transpunerea Directivei Consiliului Uniunii Europene 97/43 EURATOM

creșterea accesului la servicii conexe actului medical impune noi reglementări prind posibilitatea organizării acestor servicii și în cabinete cu personalitate juridică,

fiind necesară transpunerea în domeniul serviciilor publice conexe actului medical unele reglementări în domeniu, respectiv corelarea cu prevederile OG nr. 124/1998 pentru organizarea și funcționarea cabinetelor medicale, republicată, cu modificările și completările ulterioare,

ținând cont că în cazul organizațiilor neguvernamentale care furnizează servicii conexe actului medical nu sunt reglementate condiții privind unicitatea serviciilor furnizate, astfel cum rezultă din dispozițiile art. 16 din OG nr. 124/1998,

ţinând seama şi de faptul că nepromovarea prezentului act normativ ar avea consecinţe negative în sensul desfășurării activităților conexe actului medical, precum și față de prestarea unor servicii față de care nu sunt emise norme de reglementare a activității,

  ţinând cont de faptul că neimplementarea de urgenţă a prevederilor legale referitoare la acordarea serviciilor conexe actului medical ar conduce la imposibilitatea transpunerii în legislaţia subsecventă a reglementărilor care vizează înfiinţarea, autorizarea, dotarea şi funcţionarea cabinetelor de liberă practică pentru serviciile publice conexe actului medical și a documentelor necesare pentru eliberarea autorizațiilor de liberă practică pentru personalul care desfășoară servicii publice conexe actului medical,

 ținând seama de necesitatea emiterii cadrului normativ pentru prestarea serviciilor conexe actului medical în condiții de siguranță pentru beneficiarii acestor servicii,

    în considerarea faptului că statul este garant al dreptului la ocrotirea sănătăţii publice şi trebuie să ia măsuri pentru asigurarea acestui drept,

 reţinându-se că, în cazul neadoptării măsurilor propuse, nu se pot asigura punerea în aplicare a Normelor privind înfiinţarea, autorizarea, dotare şi funcţionarea cabinetelor de liberă practică pentru serviciile publice conexe actului medical, cu repercusiuni directe asupra cetăţenilor, elemente care vizează interesul public şi constituie situaţii de urgenţă şi extraordinare, a căror reglementare nu poate fi amânată,

    în temeiul art. 115 alin. (4) din Constituţia României, republicată,

**Guvernul României adoptă prezenta ordonanţă.**

Articol unic

Ordonanța de Urgență a Guvernului nr. 83/2000 privind organizarea şi funcţionarea cabinetelor de liberă practică pentru servicii publice conexe actului medical, aprobată, cu modificări, prin  Legea nr. 598/2001, publicată în Monitorul Oficial al României, Partea I, nr. 291 din 27 iunie 2000, se modifică și se completează, după cum urmează:

1. Articolul 1 se modifică și va avea următorul cuprins:

**”Art. 1 -**(1) Cabinetul de liberă practică pentru servicii publice conexe actului medical, denumit în continuare cabinet de practică, este unitatea cu sau fără personalitate juridică, furnizoare de servicii publice conexe actului medical, necesare în vederea realizării asistenţei medicale ambulatorii: preventivă, curativă şi de recuperare.

(2) Serviciile publice conexe actului medical sunt următoarele: tehnică dentară; biologie, biochimie și chimie în sistemul sanitar din România; fizică medicală; fizioterapie; psihologie; logopedie; sociologie; optică - optometrie; protezare ortezare; protezare auditivă; audiologie; terapie vocală; nutriție și dietetică.

(3) Serviciile publice conexe actului medical prevăzute la alin. (2) sunt furnizate de persoane autorizate de Ministerul Sănătăţii, altele decât medicii sau asistenții medicali. Condiţiile de autorizare a persoanelor, pentru practicarea serviciilor publice conexe actului medical, se stabilesc prin ordin al ministrului sănătăţii, care se publică în Monitorul Oficial al României, Partea I.

(4) Serviciile publice conexe actului medical sunt furnizate în strictă concordanţă cu prescripția și recomandările cu caracter medical ale medicului specialist/curant, cu nevoile medico-psiho-sociale ale beneficiarilor şi cu respectarea drepturilor pacientului prevăzute de Legea nr. 46/2003, cu modificările și completările ulterioare.

(5) Serviciile publice conexe actului medical pot fi exercitate în mod independent de către persoanele autorizate să profeseze: tehnică dentară, fizioterapie, psihologie, logopedie, sociologie, optică - optometrie, protezare ortezare, protezare auditivă, audiologie, terapie vocală, nutriție și dietetică*.*

(6) Serviciile publice conexe actului medical de biologie, biochimie și chimie din sistemul de sănătate din România pot fi exercitate exclusiv în laboratoarele medicale, organizate și dotate conform prevederilor legale și numai sub coordonarea unui medic de specialitate medicină de laborator, sau după caz, microbiologie medicală.

(7) Serviciile publice conexe actului medical de fizică medicală pot fi exercitate în baza acreditărilor obținute de la Ministerul Sănătății, autorizația de liberă practică, respectiv a acreditărilor CNCAN, permis de exercitare de activități nucleare, exclusiv în cadrul unităților medicale autorizate de Ministerul Sănătății și Comisia Națională de Control asupra Activității Nucleare prin contracte angajare / de prestări servicii cu astfel de unități și sub coordonarea unui medic confirmat în specialitatea oncologie medicală / radiologie și imagistică medicală.

(8) Condiţiile de dotare minimă obligatorie ale cabinetelor de practică pentru serviciile prevăzute la alin. (5) se stabilesc prin ordin al ministrului sănătăţii, care se publică în Monitorul Oficial al României, Partea I.

(9) Persoanele autorizate de Ministerul Sănătăţii pot exercita în mod independent profesiile prevăzute la alin. (5), în cadrul cabinetului de practică, în una dintre următoarele forme:

a) cabinet de practică individual;

b) cabinete de practică grupate;

c) cabinete de practică asociate;

d) societate civilă de practică pentru servicii publice conexe actului medical;

e) cabinete de practică cu personalitate juridică înființate conform Legii nr. 31/1990 privind societăţile comerciale, republicată, cu modificările și completările ulterioare;

f) asociațiile și fundațiile înființate potrivit Ordonanței 26/2000 cu privire la asociaţii şi fundaţii, cu modificările și completările ulterioare.”

1. Articolul 2 se modifică și va avea următorul cuprins:

”Art. 2 **-**Persoana autorizată să îşi exercite profesia în mod independent poate să opteze sau să îşi schimbe opţiunea pentru una dintre formele de exercitare a profesiei prevăzute la art. 1 alin. (9), având obligaţia să înştiinţeze în scris, în termen de 30 de zile de la schimbarea formei de exercitare a profesiei, direcţia de sănătate publică judeţeană, respectiv a municipiului Bucureşti și după caz, structurile de specialitate din subordinea ministerelor și instituțiilor cu reţea sanitară proprie.”

1. La articolul 3, alineatul (1) se modifică și va avea următorul cuprins:

”Art. 3 – (1) Cabinetul de practică individual este forma de exercitare a  profesiei, în cadrul căruia îşi desfăşoară activitatea titularul cabinetului de practică. ”

1. După articolul 6 se introduce un nou articol, articolul 61 , cu următorul cuprins:

**”Art. 61**– (1) Cabinetele de liberă practică cu personalitate juridică, prevăzute la  art. 1 alin. (9) lit. e), vor funcţiona cu îndeplinirea următoarelor condiţii:

a) să aibă obiect de activitate constând în furnizarea de servicii publice conexe actului medical;

b) administratorul societății sau reprezentantul legal al persoanei juridice ori cel puțin o treime din numărul membrilor consiliului de administrație/membrii fondatori să fie prestatori ai activității conexe actului medical;

c) să fie înregistrate în Registrul unic al cabinetelor medicale - Partea a 3-a pentru servicii publice conexe actului medical, la nivelul direcției de sănătate publică județene, respectiv a municipiului București.

(2) Cabinetele de liberă practică cu personalitate juridică, prevăzute la  art. 1 alin. (9) lit. f), vor funcţiona cu îndeplinirea următoarelor condiţii:

a) să aibă ca scop și obiectiv furnizarea de servicii conexe actului medical;

b) să dețină cel puțin un profesionist în domeniul serviciilor conexe actului medical care își desfășoară activitatea într-o formă legală în cadrul organizației neguvernamentale;

c) să fie înregistrate în Registrul unic al cabinetelor medicale - Partea a 3-a pentru servicii publice conexe actului medical, la nivelul direcției de sănătate publică județene, respectiv a municipiului București.”

1. Art. 7 se modifică și va avea următorul cuprins:

**”Art. 7** - (1) În cadrul cabinetelor de practică prevăzute la art. 1 alin. (9), în condițiile prevăzute de Legea nr. 53/2003 Codul Muncii, cu modificările și completările ulterioare, se pot angaja salariați și/sau se poate colabora cu alte persoane care au profesiile prevăzute la art. 1 alin. (5) și, după caz, orice altă categorie de personal necesar.

(2) Contractele individuale de muncă și convențiile civile se încheie între salariați sau colaboratori și titularii cabinetelor de practică ori, după caz, împuternicitul mandatat potrivit art. 5 alin. (1), reprezentantul organului de conducere a societății civile de practică prevăzut în statutul acesteia, ori administratorul/împuternicitul mandatat/președintele în cazul cabinetului de liberă practică cu personalitate juridică.”

1. La articolul 11 alineatul (1) se modifică și va avea următorul cuprins:

”**Art. 11** - (1) Cabinetele de practică se înființează la cererea persoanelor autorizate potrivit art. 1 alin. (5)”.

1. La articolul 12, alineatul (5) se abrogă.

**PRIM-MINISTRU**

**NICOLAE-IONEL CIUCĂ**